**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

dňa 31. marca 2017

**INFORMÁCIA**

**o stave súdnych sporov INTERACT**

Materiál predkladá: Materiál obsahuje:

MUDr. Valerián Potičný, MPH 1. Návrh uznesenia

riaditeľ Úradu 2. Informáciu

Bratislavského samosprávneho kraja

Zodpovedný:

JUDr. Matúš Šaray

vedúci právneho oddelenia

Úradu Bratislavského samosprávneho kraja

Spracovateľ:

JUDr. Matúš Šaray

vedúci právneho oddelenia

Úradu Bratislavského samosprávneho kraja

JUDr. Marián Matejovič

referent právneho oddelenia

Úradu Bratislavského samosprávneho kraja

Mgr. Petra Masácová

riaditeľka odboru INTERACT

Úradu Bratislavského samosprávneho kraja

Bratislava

marec 2017

N á v r h u z n e s e n i a

**UZNESENIE č...... 2017**

zo dňa 31. 03. 2017

Zastupiteľstvo Bratislavského samosprávneho kraja po prerokovaní materiálu

**b e r i e n a  v e d o m i e**

informáciu o stave súdnych sporov odboru INTERACT Úradu Bratislavského samosprávneho kraja

**INFORMÁCIA**

**o stave súdnych sporov INTERACT**

Operačný program INTERACT 2007 – 2013 je nadnárodný operačný program, ktorý nefinancuje projekty, ale prostredníctvom štyroch kontaktných bodov, ktoré sídlia vo Viedni, Viborgu, Turku a vo Valencii poskytuje podporu jednotlivým inštitúciám pri účinnejšej a efektívnejšej realizácii programov Európskej teritoriálnej spolupráce

Tri hlavné ciele operačného programu INTERACT sú:

* Prispievať k skvalitneniu riadenia programov EÚS;
* Zvýšiť efektívnosť produkcie programu;
* Uľahčiť prenos know-how a výmenu poznatkov medzi programami EÚS.

Uvedené ciele operačný program napĺňa tým, že:

* poskytuje odborné poradenstvo prostredníctvom školení, workshopov, seminárov, konferencií;
* pomáha vytvárať siete kontaktov a pracovné skupiny;
* publikuje praktické príručky, štúdie, výskumy, vytvára vzory formulárov;
* poskytuje individuálne poradenstvo „šité na mieru“.

Momentálne sa operačný program INTERACT 2007-2013 nachádza vo fáze uzatvárania. Vládny audit ukončenia pomoci OP INTERACT II 2007-2013 č. A727 bol ukončený 13.03.2017 so záverom, že neboli zistené nedostatky.

Súdne spory sa týkajú nevyplatených odmien vyplývajúcich zo zmlúv obchodno-právnej povahy, ktoré mali uzatvorené viaceré osoby vykonávajúce úlohy v II. volebnom období BSK (2008) a na začiatku III. volebného obdobia (r. 2009- začiatok 2010) za účelom riadenia a vykonávania operačného programu INTERACT II, pričom so začiatkom v  mesiaci jún 2009 došlo zo strany Bratislavského samosprávneho kraja k pozastaveniu vyplácania ich nárokov z týchto Zmlúv o poskytovaní služieb.

Úrad pre verejné obstarávanie vo svojom stanovisku ku kontrole súladu uzatvorených zmlúv o poskytovaní služieb so zákonom č. 25/2006 Z. z. o verejnom obstarávaní identifikoval porušenie uvedeného zákona. Zároveň certifikačný orgán vo svojom zistení z certifikačného overovania zo dňa 23. 09. 2009 identifikoval neoprávnené používane finančných prostriedkov zo zdrojov operačného programu.

Ide o súdne spory s nasledovnými osobami:

1. Ing. Danuša Stromšíková, MBA (v tom čase zároveň riaditeľka odboru Európskej územnej spolupráce Úradu BSK), na základe Zmluvy o poskytovaní služieb zo dňa 14. 5. 2008 vykonávala pre BSK činnosti pri riadení a vykonávaní operačného programu INTERACT II, zodpovedala za efektívnosť, účinnosť riadenia a vykonávania operačného programu.

2. PhDr. Marek Hajduk (v tom čase zároveň riaditeľ odboru interregionálnej a bilaterálnej spolupráce Ministerstva hospodárstva Slovenskej republiky) , na základe Zmluvy o poskytovaní služieb zo dňa 14. 5. 2008 poskytoval pre BSK služby lektorskej, prednášateľskej a prekladateľskej činnosti zameranej na riadenie nadnárodného programu INTERACT II a spolupracoval pri príprave národných a nadnárodných dokumentov súvisiacich s riadením a implementáciou uvedeného programu.

3. PhDr. Pavol Králik, na základe Zmluvy o poskytovaní služieb zo dňa 14. 7. 2008 poskytoval pre BSK služby podpory pri finančnom riadení nadnárodného programu INTERACT II a spolupracoval na riadení a implementácii uvedeného programu.

Nakoľko nedošlo k dohode medzi účastníkmi sporu, svoj nárok si uplatnili podaním žalôb na súde. Bratislavský samosprávny kraj v týchto sporoch zastupuje advokátska kancelária SOUKENÍK – ŠTRPKA, s.r.o. .

Všetky uvedené osoby boli v súdnych konaniach na I. stupni úspešné, Bratislavský samosprávny kraj podal vo všetkých prípadoch odvolanie. Okresný súd Bratislava II rozhodol v jednotlivých prípadoch nasledovne:

**PhDr. Pavol Králik:** Rozsudok Okresného súdu Bratislava II zo dňa 5. 10. 2012: žalovaný (BSK) je povinný zaplatiť žalobcovi istinu vo výške 40.020,- €, spolu s 9% úrokom z omeškania do zaplatenia. Odvolací Krajský súd Bratislava už rozhodol právoplatne rozsudkom zo dňa 21. 02. 2017 spor so žalobcom PhDr. Pavol Králik, tak, že prvostupňový rozsudok potvrdil. Na základe uvedeného BSK ako žalovaný vyplatil žalobcovi sumu v celkovej výške 66.134,80,- €, tvoriacu sa z istiny vo výške 40.020,- €, a príslušenstva vo výške 26.114,80,- € spočívajúceho z úroku z omeškania. K uvedenej sume budú ešte osobitne súdom určené trovy odvolacieho konania.

**Ing. Danuša Stromšíková, MBA**: Rozsudok Okresného súdu Bratislava II zo dňa 9. 9. 2016: žalovaný (BSK) je povinný zaplatiť žalobkyni 56.820,- € spolu so zmluvnou pokutou vo výške 0,05% za každý deň omeškania a úrokom omeškania vo výške 9% ročne, ako aj náhradu trov konania.

**PhDr. Marek Hajduk:** Rozsudok Okresného súdu Bratislava II zo dňa 23. 2. 2012: : odporca (BSK) je povinný zaplatiť navrhovateľovi istinu 26.400,- € spolu so zmluvnou pokutou vo výške 0,05% za každý deň omeškania a úrokom omeškania vo výške 9% ročne, ako aj náhradu trov konania.

Vzhľadom na podobnú povahu súdnych sporov, je vysoká pravdepodobnosť potvrdenia prvostupňových rozsudkov odvolacím súdom aj v ostatných dvoch prípadoch, vychádzajúc z dostupných podkladov – prvostupňových rozsudkov, ak odvolací súd tieto rozhodnutia potvrdí, bude BSK povinný vyplatiť žalobcom nasledovné sumy (stav napočítaný k 30. 06. 2017):

**Ing. Danuša Stromšíková, MBA**: celková suma 175.024,81 €, z toho istina vo výške 56.820,- €, úrok z omeškania 39.040,20,- € a zmluvná pokuta vo výške 79.164,69,- €. K uvedenej sume budú ešte osobitne súdom určené trovy konania.

**PhDr. Marek Hajduk:** celková suma 81.912,06,- €, z toho istina vo výške 26.400,- €, úrok z omeškania 18.334,26 ,- € a zmluvná pokuta vo výške 37.177,80,-€. K uvedenej sume budú ešte osobitne súdom určené trovy konania.